বাজেট পাশে বিস্তর জটিলতা এড়াতেই আপাতত মেক্সিকো সীমান্তে দেওয়াল তোলার পরিকল্পনা থেকে সরে এলেন ডোনাল্ড ট্রাম্প। দেশের পরবর্তী বাজেট পেশ হতে চলেছে শুক্রবার। আর তাতে দেওয়াল তুলতে অর্থ বরাদ্দের বিষয়টি রাখা হবে না বলেই আজ সংবাদমাধ্যমকে জানান প্রেসিডেন্টের ঘনিষ্ঠ উপদেষ্টা কেলিয়েন কনওয়ে। ট্রাম্প যদিও পিছু হঠার কথা মানছেন না। উল্টে আজই টুইট করে বলেন, ‘‘সংবাদমাধ্যমের ভুয়ো কথায় আমি কান দিই না। আপনারাও দেবেন না। দেওয়াল আমি তুলবই।’’ চলতি বছরের শেষের দিকে ফের দেওয়ালের তহবিল গড়তে ঝাঁপাতে পারেন প্রেসিডেন্ট। সূত্রের খবর, সোমবার হোয়াইট হাউসের সংবাদ প্রতিনিধিদের কাছে ট্রাম্প নিজেই এ কথা বলেছেন। অবৈধ শরণার্থী রুখতে এই দেওয়াল তোলার কথা প্রেসিডেন্ট নির্বাচনের আগে থেকেই বলে আসছিলেন ট্রাম্প। তাঁর দাবি ছিল, এর জন্য অর্থ ঢালতে হবে মেক্সিকোকেও। যাতে পাত্তা দেয়নি প্রতিবেশী দেশ। ট্রাম্প তবু অনড় মনোভাব দেখিয়ে এসেছেন। দেওয়াল কেমন হবে, তার একটা নকশাও ছকে রেখেছেন। সম্প্রতি এ জন্য দেশের আগামী বাজেটে ১৫ লক্ষ ডলার বরাদ্দের প্রস্তাব রেখেছিলেন ট্রাম্প। যার বিরোধিতায় প্রথম থেকেই সুর চড়িয়ে রেখেছিল ডেমোক্র্যাট। বাজেট এই প্রস্তাব আটকে দেওয়া হবে বলেও হুমকি এসেছিল। মার্কিন কূটনীতিকদের অনুমান, এই জটিলতার কথা আঁচ করেই সাময়িক ভাবে পিছু হঠতে বাধ্য হয়েছেন মার্কিন প্রেসিডেন্ট।